Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 2 Pv 541/13/1105	Bratislava V, 14.2.2014
EEČ : 2-12-93-2014

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a, písmeno b, odsek 2 písmeno d Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od roku 2008 až do dňa 12.09.2013, kedy bol hospitalizovaný na psychiatrickom oddelení v Antolskej nemocnici v Bratislave- Petržalke, na XXXXX v Bratislave v byte č. XXXXX na XXXXX. poschodí svojim chovaním a správaním  psychicky i fyzicky týral svoju matku XXXXX, nar. XXXXX, a to tým spôsobom, že  sa jej opakovane vyhrážal zabitím, vyhodením z okna, pustením plynu, neustále od nej požadoval finančné prostriedky a keď mu ich nedala, tak jej vulgárne nadával, taktiež ju fyzicky opakovane napádal a to tak, že do nej strkal, keď padla na zem,  tak ju päsťami udieral do rôznych častí tela, rovnako ju počas dňa zatváral na balkón, kde ju nechal stáť hodinu až hodinu a pol, pravidelne ju v noci bezdôvodne budil zo spánku,  robil jej schválnosti tým, že jej zamykal veci v izbe, bránil jej pozerať televíziu a rozbíjal veci v byte,  kde týmto svojím správaním u poškodenej XXXXX vyvolával stres, strach o život a zdravie, ponižoval ju, obmedzoval ju v osobnom živote a spôsoboval jej ako psychické tak i fyzické utrpenie,      

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ PZ Okresného riaditeľstva PZ v Bratislave V, Odboru kriminálnej polície uznesením pod sp. zn. ORP-XXXXX  zo dňa XXXXX podľa § 206 ods. 1 Trestného poriadku vzniesol obvinenie XXXXX pre zločin týrania blízkej osoby a zverenej osoby podľa § 208 ods. 1 písm. a), písm. b)  ods. 2 písm. d) Trestného zákona s poukazom na ust. § 138  písm. b) Trestného zákona na skutkovom základe uvedenom vo výroku tohto uznesenia.

	Dňa 14.02.2014 predložil vyšetrovateľ PZ na tunajšiu prokuratúru vyšetrovací spis spolu s návrhom na postup podľa § 215 ods. 1 písm. e) Trestného poriadku. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona (Nepríčetnosť) kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
 
Zločinu týrania blízkej osoby a zverenej osoby podľa § 208 ods. 1 písm. a), b), ods. 2 písm. d) Trestného zákona sa dopustí ten, kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie bitím, kopaním, údermi, spôsobením rán a popálenín rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie alebo obmedzuje jej bezpečnosť, bezdôvodným odopieraním stravy, oddychu alebo spánku alebo odopieraním nevyhnutnej osobnej starostlivosti, ošatenia, hygieny, zdravotnej starostlivosti, bývania, výchovy alebo vzdelávania závažnejším spôsobom konania.

Podľa § 138 písm. b) Trestného zákona závažnejším spôsobom konania sa rozumie páchanie trestného činu po dlhší čas.
	
 	 Zo spisového materiálu, najmä z výpovedí poškodenej XXXXX, svedkov XXXXX, XXXXX, XXXXX, XXXXX, XXXXX,  znaleckého posudku  znalcov  z odboru zdravotníctvo a farmácia odvetvie psychiatria, a ostatných listinných dôkazov bolo dostatočne preukázané, že vyššie popísaných skutkov sa dopustil obvinený XXXXX. 
 
Taktiež je nepochybné, že toto konanie napĺňa všetky obligatórne znaky skutkovej podstaty zločin týrania blízkej osoby a zverenej osoby podľa § 208 ods. 1 písm. a), písm. b)  ods. 2 písm. d) Trestného zákona s poukazom na ust. § 138  písm. b) Trestného zákona.

	Nakoľko v priebehu vyšetrovania bolo zistené, že obvinený  XXXXX má  v súčasnosti a aj v minulosti mal vážne psychické problémy, bol sudcom Okresného súdu XXXXX V pod č. konania XXXXX podľa § 148 ods. 1, ods. 2 Trestného poriadku vydaný príkaz na vyšetrenie duševného stavu obvineného. Na základe citovaného príkazu boli do konania pribratí dvaja znalci z odboru zdravotníctvo a farmácia, odvetvie psychiatria a to za účelom vypracovania znaleckého posudku na duševný stav obvineného.

	Zo znaleckého posudku znalcov psychiatrov - XXXXX a XXXXX - XXXXX na duševný stav obvineného XXXXX vyplýva, že obvinený trpí na závažné duševné ochorenie – paranoidnú schizofréniu. Obvinený aj v čase spáchania skutkov trpel uvedenou duševnou poruchou. Na základe tejto choroby nemohol v čase spáchania trestného činu rozpoznať nebezpečnosť a protiprávnosť svojho konania.  V čase spáchania trestného činu nemohol svoje konanie ovládať. Ovládacie a rozpoznávacie schopnosti boli v plnom rozsahu vymiznuté. Úroveň schopnosti adekvátne chápať zmysel trestného konania a svojho postavenia v ňom kolíše podľa aktuálneho stavu. Táto schopnosť v plnom rozsahu zaniká v čase relapsu ochorenia. V čase parciálnej remisie sa čiastočne obnovuje, ale pri prítomných postprocesuálnych zmenách a reziduálnych príznakoch sa nikde neobnoví v celom rozsahu. V čase znaleckého vyšetrenia bola táto schopnosť v plnom rozsahu vymiznutá, resp. chorobne zásadným spôsobom modifikovaná. Pobyt obvineného na slobode je z medicínskeho hľadiska potenciálne nebezpečný, keďže je reálny predpoklad, že bude pod vplyvom svojho ochorenia naďalej konať spôsobom ohrozujúcim svoje okolie. 

Znalci navrhujú, aby bola obvinenému uložená povinnosť podrobiť sa ochrannému psychiatrickému liečeniu ústavnou formou. 

Podľa § 215 ods. 1 písm. e) Trestného poriadku je prokurátor povinný zastaviť trestné stíhanie, ak sa preukáže, že obvinený nebol v čase činu pre nepríčetnosť trestne zodpovedný.

Zastaviť trestné stíhanie z tohto dôvodu možno až vtedy, keď sa zistí, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. Nepríčetnosť tu musí byť v čase spáchania činu. Nepríčetnosť obvineného musí byť dostatočne preukázaná v prípravnom konaní. 

V konkrétnom prípade boli splnené všetky zákonné podmienky na postup podľa § 215 ods. 1 písm. e) Trestného poriadku.
 
Pojem nepríčetnosti je vyjadrený legálnou definíciou uvedenou v § 23 Trestného zákona účinného nasledovne: „Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak“.

	Z podaného znaleckého posudku na duševný stav obvineného XXXXX vyplýva, že obvinený v čase spáchania činu, ktorý sa mu v tomto konaní kladie za vinu, bol nepríčetný, nakoľko v čase spáchania činu nevedel ovládať svoje konanie ani rozpoznať nebezpečnosť a protiprávnosť svojho konania.  

	Vzhľadom na uvedené skutkové a právne skutočnosti je zrejmé, že vo veci sú splnené zákonné predpoklady na postup podľa § 215 ods. 1 písm. e) Trestného poriadku, a preto som rozhodla tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Monika Holzerová
prokurátorka